Turun yliopiston julkisoikeuden professori Juha Lavapuro ottaa selvän kannan maakuntavaalien aikatauluun ja sanoo suoraan, ettei niitä voida järjestää Juha Sipilän (kesk.) hallituksen suunnitelman mukaan lokakuussa.

–Oma kantani on, että maakuntavaaleja ei enää voida järjestää lokakuussa 2018, hän tviittaa.

Lavapuron mukaan pitäisi laskea poliittisesti sovitun aikataulun realistisuutta.

–Perustuslakivaliokunnan valinnanvapauslausunto saattaa edellyttää muutoksia, jotka voivat olla työläitä. Sen jälkeen koko maku/sote -paketti takaisin PeV:aan, jossa normaalit asiantuntijakuulemiset, hän kommentoi.

(Juttu jatkuu tviittien alla.)

Perustuslakivaliokunnassa esitellään lausuntoluonnos soten valinnanvapaudesta tiistaina, ja lausunnon käsittelyyn on varattu aikaa loppuviikko.

–Ensi viikolla hän ilmeisesti tulee perustuslakivaliokunnan sote- ja maakuntauudistuslausunto. Pohjapaperi valmistuu tiistaiksi ja sen käsittelyyn on varattu loppuviikko. Valkoista savua valmiin lausunnon merkeissä nousee kenties torstaina tai perjantaina, oikeustieteen professori Pauli Rautiainen arvioi.

RKP:n puheenjohtaja, kansanedustaja Anna-Maja Henrikssonin mukaan ei ole olemassa perusteltua syytä, miksi maakuntavaalit olisi pidettävä syksyllä.

–Maakuntavaalit on siirrettävä ensi keväälle eduskuntavaalien yhteyteen. Sote-uudistuksen ja kehysbudjetin käsittelylle on annettava se aika, minkä eduskunta tarvitsee. Kaikki muut vaihtoehdot merkitsisivät eduskunnan aseman väheksymistä, hän linjaa mielipidekirjoituksessaan Pohjalaisessa.

Hallituksen tavoitteena on pitää maakuntavaalit 28.10.2018. Jos maakuntauudistus on hyväksytty heinäkuun alussa, jää vaaleihin valmistautumiseen aikaa vain neljä kuukautta, eli poikkeuksellisen lyhyt. Euroopan neuvoston alaisena toimivan ns. Venetsian komission suosituksen mukaan vaalit tulisi järjestää aikaisintaan vuosi sen jälkeen, kun vaaleja koskeva lainsäädäntö on hyväksytty.

Oikeusministeriön vaalijohtaja Arto Jääskeläinen on aikaisemmin asettanut eduskunnan sote-äänestyksen ehdottomaksi takarajaksi aikaisemmin heinäkuun alun, jotta maakuntavaalit voidaan järjestää jo lokakuussa. Toukokuun alussa hän kuitenkin kommentoi Lännen Medialle, että asia ei ole niin päivän päälle ja vaalien järjestämiseen tarvitaan nyt ”luova ratkaisu”.

Kokoomuksen kansanedustaja Juhana Vartiainen pohti sunnuntaina, voiko oikeusministeriön vaalipäällikkö itsenäisesti päättää vaalien lykkäämisestä, jos aikataulu osoittautuu liian tiukaksi.

–Minusta olisi hyvä, että tässä vaalipäällikkö toimisi täysin itsenäisesti. Hallitus voi koettaa pysyä aikataulussaan, mutta kansalaisten tulee voida luottaa vaali-instituution integriteettiin, hän tviittasi.

Lue myös:

Sote-asiantuntija aikatauluongelmasta: ”Erityisesti kokoomukselle pelottava vaihtoehto”

Valtiotieteilijä ryöpyttää: ”Jokin korkeampi taho varjelkoon meitä tämän hallituksen luovilta ratkaisuilta”

Politiikan tutkija: Uskaltaako kokoomus oikeasti mennä tällaisella sote-mallilla eduskuntavaaleihin?”